《诸季邀德久申伯同游鼓山灵源洞仆以病不果往赋诗见意》
宋代·李纲

灵源韫秀异，杰出闽粤间。神功谢镌凿，妙境森回环。

曲磴下窈窕，高岩上孱颜。松萝互荫翳，正暑生清寒。

路转人寂寂，泉飞涧潺潺。乘高望云海，天末波涛翻。

伟哉宇宙中，有此气象宽。诸子雅好游，蜡屐履山樊。

佳客来自远，复共一日欢。而我抱衰疾，屏居方杜关。

岂不乐山水，宴坐心不阑。神游八极表，目寓无髦蛮。

块视众岳小，杯看五湖悭。矧兹几案物，安用劳跻攀。

登临务得隽，无乃见一斑。作诗调诸子，醉语不可删。

秋风动林壑，冻雨洗尘寰。新凉至万里，浓翠浮千山。

白云出何心，飞鸟倦自还。兴尽盍遄返，胜游宜勿殚。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。